Tugir tjónatilkynninga hafa borist tryggingarfélögum í dag en búist er við að fjöldi tilkynninga til viðbótar berist á næstu dögum . Nokkuð tjón varð í óveðrinu í gær víða um land . Töluvert tjón varð á húsnæði fiskimjölsverksmiðju Ísfélagsins í Vestmannaeyjum . Þar rifnað klæðning af húsinu . Vestmanneyingar eru nokkuð vanir slæmum austanáttum en mun sjaldgæfara er að norðanátt láti finna fyrir sér líkt og gerðist í gær . Í Vestmannaeyjum varð einnig tjón á húsnæði Vinnustöðvarinnar og tré rifnuðu upp með rótum í bænum . Tugir tjónatilkynninga bárust tryggingarfélögunum í dag . Hjá þeim fengust þær upplýsingar að tilkynningarnar séu þó færri en búist hafi verið við . Þó ber að hafa í huga að það tekur alla jafna nokkra daga að fá allar tilkynningar inn á borð tryggingarfélaganna . Þau tjón sem tilkynnt hefur verið um eru aðallega foktjón . Rifnar þakplötur , brotnir gluggar og skemmdir á bílum .